|  |  |  |
| --- | --- | --- |
| LÄÄNE-HARJU VALLAVALITSUS | | |
| Põhja päästekeskus  pohja@paasteamet.ee | | Teie 28.10.2025 nr 7.3-5.2/6605  Meie 30.11.2025 nr 9-5/11-1 |
|  |
|  |
| Kohaliku omavalitsuse kriisikomisjoni  2025 tegevuste kokkuvõte ja 2026  tööplaani esitamine |

Lugupeetud Signe Meidla

Edastan Lääne-Harju valla kriisikomisjoni 2025. aasta tegevuste kokkuvõtte ja 2026. aasta tööplaani.

Lisan juurde vastused soovitud küsimustele.

1. Palun esitada Päästeametile kokkuvõttev aruanne enda KOV ETOdega seotud planeerimata katkestuste, katkestuste ohu, elutähtsa teenuse toimepidevust oluliselt häirivast sündmusest või sellise sündmuse toimumise vahetust ohust, hädaolukorrast või selle ohust, sealhulgas teabe sündmuste arvu, laadi ja rakendatud meetmete kohta.

Ainus asi, mille saab välja tuua on 28.11.2025 öösel alanud metallijäätmete kogumispunkti põlengu ajal Paldiskis veevarustuse häire, kuna pumbad töötasid maksimaalsel võimsusel ja hommikul kella 7 paiku kui elanikud ärkasid, oli veevarustuse probleem (väga madal surve). Teavitasime elanikke ja palusime kasutamist piirata.

2. Info järgneva kahe aasta jooksul kavandatavate kriisireguleerimisõppuste kohta.

2026 kevadel soovime teha õppuse koos mõne Paldiskis asuva suurema ettevõttega. Oleme seda kaua plaaninud, räägitud on Paldiski Lõunasadamaga, kelle esindaja on meil kriisikomisjonis. Samuti on arutatud ühisõppust PPA või kaitseväega.

2026. aastal ühisõppus Risti kogudusega. Täpset aega veel ei ole, Risti kogudus alles koostab kriisiplaani. Kaasatud on valla kriisinõunik.

3. Palun edastada aadressile pohja@paasteamet.ee uue kriisikomisjoni koosseisu kinnitamise käskkiri.

Ei saa veel edastada, kuna esimene uue volikogu koosseisu istung toimub 02.12.2025 ja uue vallavalitsuse koosseisuga tuleb kriisikomisjoni üks liige juurde. Samuti alustab 01.12.2025 uus haridus-, kultuuri- ja noorsootööosakonna juhataja, kes samuti on planeeritud kriisikomisjoni liikmeks.

Kokku toimus 2025. aastal kaks kriisikomisjoni koosolekut. Kriisikomisjoni staap kogunes operatiivselt vähemalt kümnel korral. Muu info võtame teadmiseks.

Valla kriisikomisjoni staap reageeris 2025. aastal kolmel korral Põhja päästekeskuse kutsel sündmusele, ühel korral olime valmisolekus, kuna puudus vajadus kohale minna.

20. juulil keemiline reostus Rummul, kus evakueeriti viiekordse kortermaja elanikud. Avasime Rummu spordihoones majutuspunkti, transportisime eakad elanikud sinna ööbima, varustasime ruumi esmavajalikuga sh puhas joogivesi, jagasime infot.

22. juulil sarnane olukord Rummul, kuid päeval. Olime valmisolekus, aga reaalselt kohale ei olnud meid vaja.

6. november sündmus Kloogal, võimalik trepikoja evakueerimine ja seetõttu olime valmis pakkuma elanikele ööbimiskohta Klooga majas, mis on meil määratud ka üheks evakuatsioonikohaks.

28. november metallijäätmete kogumispunkti põleng Paldiskis. Jagasime elanikele operatiivset infot sündmuse kohta, sh ohuteavituse SMSi alguses ja lõpus, paigaldasime liikluspiirangu märgid linna sissesõidule. Seoses suure kustutusvee hulgaga oli linnas ka veevarustuse häire, palusime elanikel veekasutust piirata. Pidasime ka sotsiaalmeedias kriisiblogi, kus oli kõige värskem info.

Lugupidamisega

(allkirjastatud digitaalselt)

Marju Piirimägi

Lääne-Harju valla kriisinõunik

Lisad:

Lisa 1 KOV kriisikomisjoni kokkuvõte 2025

Lisa 2 KOV kriisikomisjoni tööplaan 2026

Marju Piirimägi +372 5191 2437

marju.piirimagi@laaneharju.ee